b"\n_START_ARTICLE_\nSlovenska tiskovna agencija\n_START_SECTION_\nSplo\xc5\xa1ni servis STA v slovenskem jeziku\n_START_PARAGRAPH_\nSplo\xc5\xa1ni servis STA v slovenskem jeziku je eden osnovnih in najbolj iz\xc4\x8drpnih virov informacij za slovenske in tuje medijske hi\xc5\xa1e, dr\xc5\xbeavne ustanove, diplomatska predstavni\xc5\xa1tva, podjetja, nevladne organizacije in druge naro\xc4\x8dnike. V okviru splo\xc5\xa1nega servisa v slovenskem jeziku STA vsak dan posreduje do 300 novic, ki jih pripravljajo novinarji notranjepoliti\xc4\x8dnega, gospodarskega, zunanjepoliti\xc4\x8dnega, evropskega, kulturnega in \xc5\xa1portnega uredni\xc5\xa1tva ter dopisniki po Sloveniji in v tujini._NEWLINE_Novice in drugi prispevki v okviru splo\xc5\xa1nega servisa so razdeljeni v kategorije Slovenija, Evropska unija, svet, gospodarstvo, kultura, \xc5\xa1port, zdravstvo, izobra\xc5\xbeevanje in znanost, kronika ter zanimivosti._NEWLINE_Poleg tega splo\xc5\xa1ni servis vklju\xc4\x8duje \xc5\xa1e dnevne in tedenske napovedi dogodkov, dnevne in tedenske preglede dogodkov, sporo\xc4\x8dila uredni\xc5\xa1tvom, pregled tiska, aktualne prometne informacije o stanju na slovenskih cestah in najnovej\xc5\xa1e informacije o vremenskih razmerah v Sloveniji in v Evropi.\n_START_SECTION_\nSplo\xc5\xa1ni servis STA v angle\xc5\xa1kem jeziku\n_START_PARAGRAPH_\nServis STA v angle\xc5\xa1kem jeziku je dnevni vir poro\xc4\x8danja o aktualnih dogodkih, povezanih s Slovenijo, v angle\xc5\xa1kem jeziku. Ekipa novinarjev in prevajalcev pripravi dnevno do 50 novic, tem, intervjujev, pregledov tiska in drugih prispevkov, ki ponujajo celovit in sproten vpogled v dogajanje v politiki, gospodarstvu, dru\xc5\xbebi, znanosti, kulturi in \xc5\xa1portu._NEWLINE_Poleg dogajanja v Sloveniji servis spremlja mednarodno dejavnost Slovenije, \xc5\xa1e posebej v okviru Evropske unije, jugovzhodne Evrope in mednarodnih organizacij. Velik poudarek namenja tudi gospodarski politiki Slovenije in aktivnosti slovenskih podjetij na doma\xc4\x8dem in tujih trgih.\n_START_SECTION_\nFoto servis STA\n_START_PARAGRAPH_\nFoto servis dnevno zagotavlja fotografije najpomembnej\xc5\xa1ih politi\xc4\x8dnih, gospodarskih, kulturnih in \xc5\xa1portnih dogodkov v dr\xc5\xbeavi ter fotografije s podro\xc4\x8dja zabave in zanimivosti. Fotografije poleg ekipe izku\xc5\xa1enih fotografov STA po\xc5\xa1iljajo tudi ustrezno usposobljeni dopisniki STA iz Slovenije in tujine. STA ima vzpostavljeno tudi \xc5\xa1ir\xc5\xa1o mre\xc5\xbeo izmenjave fotografij z nekaterimi partnerskimi agencijami.\n_START_SECTION_\nRadijski servis STA-R\n_START_PARAGRAPH_\nSTA-R omogo\xc4\x8da naro\xc4\x8dnikom dostop do tekstovnih in zvo\xc4\x8dnih novic, prilagojenih zahtevam radijskih postaj. Avdio servis pokriva vse klju\xc4\x8dne informativne dogodke iz notranje in zunanje politike, gospodarstva, kulture, \xc5\xa1porta ter ostalih podro\xc4\x8dij in dopolnjuje obstoje\xc4\x8di dnevni servis STA. Servis STA-R ustvarjajo novinarji Slovenske tiskovne agencije s pomo\xc4\x8djo dopisni\xc5\xa1ke mre\xc5\xbee doma in po svetu. Cilj projekta STA-R je zagotoviti radijskim postajam dostop do kakovostnih in uravnote\xc5\xbeenih informativnih vsebin, oblikovanih na na\xc4\x8din, ki je primeren za radijski medij.\n_START_SECTION_\nSTAkrog - portal z novicami o razvoju podjetij, startupov, medijev in dru\xc5\xbebe\n_START_PARAGRAPH_\nPortal STAkrog spremlja razvoj slovenskega gospodarstva, s posebnim poudarkom na dose\xc5\xbekih slovenskih podjetij in startupov. Posebna rubrika je namenjena tudi slovenskim medijem.  _NEWLINE_Vsebine portala so razdeljene v \xc5\xa1tiri glavne rubrike. V rubriki Podjetja se nahajajo novice o razvojnih dose\xc5\xbekih slovenskih podjetij in ukrepih, ki spodbujajo njihov razvoj, rubrika Startupi pa bo sledila napredku inovativnih mladih slovenskih podjetij oziroma startupov. V Medijih bo STA kot ena osrednjih sti\xc4\x8dnih to\xc4\x8dk slovenskega medijskega prostora sledila razvoju slovenskih medijev. V rubriki #Dru\xc5\xbeba pa bodo na voljo zgodbe o pomembnih dose\xc5\xbekih slovenske dru\xc5\xbebe tudi izven gospodarske sfere, \xc5\xa1e posebej v znanosti in inovatorski skupnosti. Portal poleg tega prina\xc5\xa1a tudi intervjuje z gospodarstveniki ter akterji, pomembnimi za spodbujanje razvoja gospodarstva, ter brezpla\xc4\x8den tedenski elektronski bilten z izborom zgodb preteklega tedna. Vsebine portala so dosegljive tudi prek spletnega dru\xc5\xbebenega omre\xc5\xbeja Twitter, na profilu @STAkrog.\n_START_SECTION_\nMISLI\n_START_PARAGRAPH_\nSpletna stran MISLI je poseben spletni portal, ki je v celoti posve\xc4\x8den dogajanju v kulturi. Kulturne vsebine so v celoti dosegljive naj\xc5\xa1ir\xc5\xa1emu krogu spletnih uporabnikov. Podstran, ki jo je sprva sofinanciralo ministrstvo za kulturo, vklju\xc4\x8duje napovednike dogodkov v kulturi, novice, intervjuje, predstavitve knji\xc5\xbenih novosti, zemljevid slovenskih literatov, ankete, statisti\xc4\x8dne podatke in druge zanimivosti. Stran dopolnjujejo \xc5\xa1e foto in video vsebine, vsak teden pa je bralcem na voljo obve\xc5\xa1\xc4\x8danje o novih vsebinah s posebnim elektronskim biltenom, ki povzema najaktualnej\xc5\xa1e vsebine na spletni strani in ga je mogo\xc4\x8de prejemati preko elektronske po\xc5\xa1te.\n_START_SECTION_\nDnevni bilten STA\n_START_PARAGRAPH_\nDnevni bilten STA vsebuje strnjen in informativen pregled najaktualnej\xc5\xa1ega dogajanja doma in v svetu, tematske prispevke o klju\xc4\x8dnih dogodkih dneva, napovedi dogodkov v Sloveniji in svetu za prihodnji dan ter pregled pisanja tiska in poro\xc4\x8danja tujih tiskovnih agencij o Sloveniji. Izhaja v elektronski obliki \xc5\xa1estkrat tedensko.\n_START_SECTION_\nServis originalnih sporo\xc4\x8dil za javnost 'O-STA'\n_START_PARAGRAPH_\nV servisu O-STA, ki je lo\xc4\x8den od splo\xc5\xa1nega servisa, so objavljena sporo\xc4\x8dila za javnost v izvirni obliki, namenjen pa je podjetjem in organizacijam, ki \xc5\xbeelijo doma\xc4\x8di in tuji javnosti sporo\xc4\x8diti novosti ali jih obvestiti o spremembah v svoji dejavnosti, izdelkih ali storitvah. Vsa obvestila so arhivirana in torej dostopna v vsakem trenutku. STA ima kot edina ponudnica v Sloveniji tudi mo\xc5\xbenost posredovati ta obvestila v tujino oziroma na ciljne trge naro\xc4\x8dnika, saj je STA s projektom O-STA vklju\xc4\x8dena v mednarodno mre\xc5\xbeo OTS. V servisu O-STA je poleg posredovanja obvestil tudi mo\xc5\xbenost objave fotografij, preglednic in logotipa organizacije z mo\xc5\xbenostjo povezave na stran po\xc5\xa1iljatelja. Sprejem obvestil O-STA je brezpla\xc4\x8den. Obvestila so lahko objavljena v angle\xc5\xa1kem in slovenskem jeziku, na \xc5\xbeeljo naro\xc4\x8dnika lahko obvestilo tudi prevedejo.\n_START_SECTION_\nSTA KLUB\n_START_PARAGRAPH_\nSTA KLUB predstavlja projekt, pod okriljem katerega STA nekajkrat letno organizira okrogle mize z uglednimi osebnostmi ter strokovnjaki. Posamezni dogodki z obravnavo izbranih tem pokrivajo najrazli\xc4\x8dnej\xc5\xa1a podro\xc4\x8dja in so kot taki namenjeni razli\xc4\x8dnim ciljnim javnostim. Na ta na\xc4\x8din \xc5\xbeelijo vzpodbuditi javni diskurz glede pomembnih dru\xc5\xbebenih vpra\xc5\xa1anj ter prispevati k \xc5\xa1e bolj\xc5\xa1emu osve\xc5\xa1\xc4\x8danju in informiranju celotne slovenske javnosti. Poleg tega \xc5\xbeelijo s pomo\xc4\x8djo STA KLUBA \xc5\xa1e okrepiti prepoznavnost Slovenske tiskovne agencije kot najbolj verodostojnega in kredibilnega vira informacij, nenazadnje pa je namen vzpostaviti dolgoro\xc4\x8dne prijateljske odnose z naro\xc4\x8dniki in partnerji. Osrednje ciljne skupine STA KLUBA so namre\xc4\x8d ravno naro\xc4\x8dniki in partnerji STA, pa tudi mediji, strokovna javnost, mnenjski voditelji in nenazadnje \xc5\xa1ir\xc5\xa1a javnost.\n_START_SECTION_\nKliping STA\n_START_PARAGRAPH_\nNaro\xc4\x8dnik sam izbere klju\xc4\x8dne besede, o katerih \xc5\xbeeli biti obve\xc5\xa1\xc4\x8den, in na podlagi teh besed se filtrirajo novice, ki jih naro\xc4\x8dnik prejme na svoj elektronski naslov. Glavne ciljne javnosti so predstavniki za odnose z javnostmi ve\xc4\x8djih podjetij in ministrstev, ki jim \xc4\x8das obve\xc5\xa1\xc4\x8denosti predstavlja klju\xc4\x8dno komponento pri njihovem delu, ter podjetja, ki jim storitev klipinga drugih specializiranih ponudnikov predstavlja previsok stro\xc5\xa1ek.\n_START_SECTION_\nInformativni blok STA-AND (Agencijske Novice Dneva)\n_START_PARAGRAPH_\nInformativni blok STA-AND je vsebinska obogatitev programske zasnove TV medijev in digitalnih oglasnih zaslonov. S pomo\xc4\x8djo informativnega bloka lahko ponudniki svojim gledalcem oz. uporabnikom ponudijo a\xc5\xbeurne, kratke, jedrnate in to\xc4\x8dne informacije o aktualnih dogodkih doma in po svetu. Poleg tega kratke informativne vsebine lahko pove\xc4\x8dajo tudi atraktivnost komercialnih sporo\xc4\x8dil in posledi\xc4\x8dno njihovo ve\xc4\x8djo u\xc4\x8dinkovitost._NEWLINE_Informativni blok STA-AND je pripravljen po vzoru vodilnih svetovnih tiskovnih agencij in prina\xc5\xa1a \xc5\xa1irok nabor aktualnih in a\xc5\xbeurnih dnevnih novic, ki jih pripravlja strokovna ekipa novinarjev in sodelavcev slovenske tiskovne agencije, in s tem zagotavlja ve\xc4\x8djo zanimivost, informativnost in atraktivnost programov TV medijev._NEWLINE_Spletna pasica STA-AND je tehnolo\xc5\xa1ko napredna storitev, namenjena vsebinski obogatitvi spletnih strani z vedno sve\xc5\xbeimi, aktualnimi novicami dneva, ki jih pripravljajo novinarji STA. Namenjena je spletnim mestom, ki \xc5\xbeelijo svojim obiskovalcem ponuditi a\xc5\xbeurne, kratke in jedrnate informacije o aktualnih dogodkih doma in po svetu in s tem pove\xc4\x8dati obisk ter informativnost svojega spletnega mesta.\n_START_SECTION_\nSTA mobilni servis (STA-M)\n_START_PARAGRAPH_\nZ razvojem sodobnih aplikacij za dostop do vsebin STA prek pametnih telefonov in tabli\xc4\x8dnih ra\xc4\x8dunalnikov je tudi STA vstopila na podro\xc4\x8dje mobilnih tehnologij. Aplikacija uporabnikom mobilnih naprav ponuja enostaven in pregleden dostop do servisa STA. STA-M je namenjen vsem, ki \xc5\xbeelijo biti prek svojih mobilnih naprav v stiku z najpopolnej\xc5\xa1imi, zanesljivimi in a\xc5\xbeurnimi informacijami. Storitev STA-M omogo\xc4\x8da uporabnikom popolno obve\xc5\xa1\xc4\x8denost za osebno rabo in ni namenjena komercialni rabi njenih vsebin. Uporabniki STA-M tako lahko dostopajo do vseh novic, ki jih ponuja splo\xc5\xa1ni servis STA. Prednosti uporabe STA-M so takoj\xc5\xa1en dostop do vsebin Slovenske tiskovne agencije, intuitiven in pregleden grafi\xc4\x8dni vmesnik, prirejen za uporabo na majhnih zaslonih ter nastavitev sprotnega obve\xc5\xa1\xc4\x8danja o novih novicah dneva, nujnih novicah, sporo\xc4\x8dilih uredni\xc5\xa1tvom ali napovedih."